Forslag til RÅDETS FORORDNING om ændring af forordning (EØF, Euratom, EKSF) nr. 259/68 om vedtægten for tjenestemænd i De Europæiske Fællesskaber og om ansættelsesvilkårene for de øvrige ansatte i disse Fællesskaber

(forelagt af Kommissionen)

BEGRUNDELSE

I hvidbogen "Reformen af Kommissionen" blev der opfordret til at se nærmere på behovet for at ændre personalevedtægten, hvad angår eksternalisering, og til at gennemføre en reform af anvendelsen af løstansat personale i Kommissionen. Ifølge hvidbogen udgør den nuværende personalevedtægt en betydelig hindring for en fleksibel, enkel og omkostningseffektiv anvendelse af løstansat personale, og den slår til lyd for, at det problem løses ved en gennemgribende reform. Denne reform vil blive omhandlet i et oplæg fra Kommissionen, der offentliggøres inden længe. Efter afslutningen af de vedtægtsbestemte høringer vil dette udkast til forslag blive færdigbearbejdet og indføjet i det samlede forslag om ændring af personalevedtægten, som Kommissionen har til hensigt at lægge frem i december 2001 som led i gennemførelsen af reformen. Dette forslag om en målrettet, hurtig ændring af reglerne for løstansat personale skal derfor ses som en overgangsforanstaltning, der skal opfylde de mest presserende behov, indtil der er gennemført en mere generel ændring af disse regler. Dette forslag er ikke til hinder for eventuelle fremtidige ændringer af personalevedtægten eller ansættelsesvilkårene for løstansat personale.

Hjælpeansatte varetager specifikke, kortvarige opgaver i alle institutioner i overensstemmelse med de høje standarder, der er fastsat i personalevedtægten. Hjælpeansatte er derfor et uundværligt redskab, der sikrer institutionerne hurtig adgang til menneskelige ressourcer. Disse medarbejdere kan imidlertid ikke anvendes 100% effektivt, fordi deres ansættelse efter personalevedtægten højest må vare et år. Denne periode er for kort til at sikre kontinuitet i arbejdet, til at den krævede indkøring er en rentabel investering og til at give det pågældende personale rimelig stabilitet i ansættelsen. Den korte kontraktperiode gør det endvidere sværere at tiltrække højtkvalificeret personale på et arbejdsmarked, der er præget af konkurrence. En forlængelse af den maksimale kontraktperiode for hjælpeansatte ville naturligvis gøre det nødvendigt at se nærmere på bestemmelserne for denne personalegruppe.

Meddelelsen fra 26. juli 2000 om "Overensstemmelse mellem Kommissionens menneskelige ressourcer og opgaver" omfattede initiativer, der tager sigte på bedre udnyttelse af de eksisterende ressourcer gennem produktivitetsgevinster og eksternalisering af visse opgaver. For at understøtte disse foranstaltninger slog Kommissionen til lyd for en øget finansiering af løstansat personale via del B i budgettet og dermed en forøgelse af det løstansatte personale for at erstatte visse kontorer for faglig bistand. Kommissionen er også ved at udarbejde et forslag til ændring af finansforordningen, som i forbindelse med aktivitetsbaseret budgettering vil indebære, at den formelle skelnen mellem budgettets del A og B opgives.

Kommissionen er endelig gået i gang med en ambitiøs reform af forvaltningen af dens eksterne bistandsprogrammer. Reformen indebærer gradvis lukning af et stort antal kontorer for faglig bistand i løbet af 2001 og 2002 og overførsel til Kommissionens tjenestegrene (Europe-Aid) af opgaver, der udføres af disse kontorer, indtil der træffes en endelig afgørelse på området.

Det bør i den forbindelse være muligt at anvende løstansat personale med relevante erfaringer og på passende ansættelsesvilkår for at følgende mål kan nås:

* Ansættelse af eksternt personale, der kan varetage opgaver i forbindelse med gennemførelse af EU-politikker uafhængigt af de forskellige eksternaliseringsmodeller, der måtte blive taget i anvendelse. Personale af denne art skal ansættes til at varetage opgaver under effektivt tilsyn af tjenestemænd.

* Forlængelse af løstansat personale med erfaring i ledelsesopgaver, navnlig programforvaltning og -gennemførelse.

* Forøgelse af den maksimale ansættelsesperiode for at opnå større omkostningseffektivitet og sikre den kontinuitet, der er nødvendig til effektiv programforvaltning.

* Ansættelse af personale under anvendelse af bevillinger fra budgettets del A og B.

Det er planen at anvende budgettets del B til at finansiere i det mindste en del af det krævede supplerende løstansatte personale. Eftersom dette personale skal opfylde de høje faglige krav, der er fastsat i personalevedtægten, er det nødvendigt at anvende hjælpeansatte. Det er den eneste kategori løstansat personale, der er bundet af disse regler, og som kan finansieres under budgettets del B.

Ifølge personalevedtægten er den maksimale kontraktperiode for løstansatte imidlertid 12 måneder. Dette udgør en betydelig hindring for en omkostningseffektiv anvendelse af dette personale. For at forbedre anvendelsen af hjælpeansatte foreslås det derfor, at den maksimale ansættelsesperiode for denne personalegruppe forlænges til tre år.

Dette bør ske gennem ændring af artikel 52, litra b, i ansættelsesvilkårene for de øvrige ansatte i Fællesskaberne. Kommissionen kan i forbindelse med dette forslag tage udgangspunkt i de drøftelser, den satte i gang i 1997, om et udkast til et forslag til ændring af personalevedtægten med henblik på at forlænge den maksimale ansættelsesperiode til tre år for hjælpeansatte i alle lønklasser. Forslaget blev ikke vedtaget ved den lejlighed på grund af modstand i Vedtægtsudvalget, der kom frem i forbindelse med generelle drøftelser om anvendelsen af løstansat personale. En af anbefalingerne i Williamson-rapporten fra november 1998 var imidlertid, at forslaget om treårige kontrakter for hjælpeansatte skulle lægges frem igen. Betydningen af dette forslag understreges nu af behovet for en gradvis lukning af et stort antal kontorer for teknisk bistand i løbet af 2001 og 2002. Da der er tale om en overgangsbestemmelse, vil den blive taget op til fornyet overvejelse i forbindelse med fremtidige ændringer af ansættelsesvilkårene for de øvrige ansatte i Fællesskaberne inden udgangen af 2005.

2001/0104(CNS)

Forslag til RÅDETS FORORDNING om ændring af forordning (EØF, Euratom, EKSF) nr. 259/68 om vedtægten for tjenestemænd i De Europæiske Fællesskaber og om ansættelsesvilkårene for de øvrige ansatte i disse Fællesskaber

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 283,

under henvisning til forordning (EØF, Euratom, EKSF) nr. 259/68 om vedtægten for tjenestemænd i De Europæiske Fællesskaber og om ansættelsesvilkårene for de øvrige ansatte i disse Fællesskaber [1], senest ændret ved forordning (EØF, EKSF, Euratom) nr. 2805/2000 [2], særlig artikel 52 i ansættelsesvilkårene for de øvrige ansatte i De Europæiske Fællesskaber,

[1] EFT L 56 af 4.3.1968, s. 1.

[2] EFT L 326 af 22.12.2000, s. 7.

under henvisning til forslag fra Kommissionen efter høring af vedtægtsudvalget,

under henvisning til udtalelse fra Europa-Parlamentet,

under henvisning til udtalelse fra Domstolen,

under henvisning til udtalelse fra Revisionsretten, og

ud fra følgende betragtninger:

(1) De hjælpeansatte er i alle institutionerne et uundværligt redskab, der sikrer hurtig adgang til menneskelige ressourcer, navnlig til midlertidigt at erstatte ansatte, der ikke er i stand til at udøve deres funktioner (artikel 3, litra b, i AØAF). De kan også varetage specifikke kortvarige opgaver i overensstemmelse med den høje standard, der er fastsat i personalevedtægten. De hjælpeansatte supplerer fastansatte tjenestemænd på højt specialiserede områder, hvor den krævede ekspertise ikke er til rådighed på anden måde.

(2) Muligheden for at forlænge kontraktvarigheden for løstansat personale er en vigtig fleksibilitetsfaktor ved anvendelse af institutionernes menneskelige ressourcer.

(3) Muligheden for at forlænge kontraktvarigheden for hjælpeansatte ud over et år er berettiget, fordi institutionerne herved, når det er i tjenestens interesse, kan efterkomme behovet for at sikre kontinuitet i arbejdet og/eller at drage det fulde udbytte af de ansattes kvalifikationer og uddannelse.

(4) Ansættelsesvilkårene(artikel 52) for de øvrige ansatte i De Europæiske Fællesskaber bør derfor ændres, således at den maksimale kontraktperiode for hjælpeansatte forlænges til tre år -

UDSTEDT FØLGENDE FORORDNING:

Artikel 1

I ansættelsesvilkårene for de øvrige ansatte i De Europæiske Fællesskaber foretages følgende ændring:

Artikel 52, litra b), affattes således: "tre år i alle andre tilfælde".

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra datoen for dens ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den.

På Rådets vegne

Formand